English: Well, thank you for that question. You started on the subject of Northern Ireland. Just to say, as I mentioned last time I was here, the protocol doesn't give enough detail to be sure about what is planned there. But I think it's this week the taskforce across the Governments of the United Kingdom is meeting for the first time to work on those elements - that was the taskforce that we called for in January this year. So, it's meeting for the first time this week. I hope that will lead to more detail specifically with regard to Northern Ireland. On the question of the plans - they are draft plans, by the way - that were announced yesterday, the finalised plans aren't likely to be published for some weeks to come. But on the question of input, if I can start there, we did see the initial drafts of the document, and even though the final document did look rather different to the initial drafts that we saw when we did have an input into the process of drafting, our recommendations can be seen, or the traces of them can be seen, in the documents, and the discussions are still ongoing. I think it's true to say, as time has passed, there's been a better understanding perhaps in Westminster of the complexity of the relationships with regard to the reserved and devolved responsibilities in this field. In terms of the specific question on infrastructure, the document is very broad in terms of this issue. On the whole, in July - the third step in the process described in the document - in July it's likely that the infrastructure will be needed. It's likely that some of it will be needed for certain types of cargo. It isn't described in detail what kind of infrastructure is required, the location of it, nor the costs of that. But, that is now the topic of conversation between Governments, the ports and local government et cetera. So, that process has now started. As I say, perhaps the target for building those is that they will be operative from the middle of next year, but we will need analysis to see whether some elements will be needed sooner.
Welsh: Wel, diolch am y cwestiwn hwnnw. Fe wnaethoch chi ddechrau ar y testun o Ogledd Iwerddon. Jest i ddweud, fel y gwnes i ddweud, dwi'n credu, y tro diwethaf roeddwn i yma, dyw'r protocol ddim yn dangos digon o fanylder i allu bod yn sicr am beth sydd ar y gweill yn fanna. Ond rwy'n credu mai'r wythnos yma mae'r tasglu ar draws Llywodraethau'r Deyrnas Gyfunol yn cwrdd am y tro cyntaf i weithio ar yr elfennau hynny - y tasglu gwnaethom ni alw amdano fe ym mis Ionawr eleni. Felly, mae'n cwrdd am y tro cyntaf yr wythnos yma. Gobeithio gwnaiff hwnna arwain at fwy o fanylder yn benodol yng nghyd-destun Gogledd Iwerddon. Ond, ar y cwestiwn o'r cynlluniau - cynlluniau drafft, gyda llaw - a gyhoeddwyd ddoe, dyw'r cynlluniau terfynol ddim yn debygol o gael eu cyhoeddi am rai wythnosau eto. Ar y cwestiwn o fewnbwn, os caf i ddechrau yn fanna, fe wnaethom ni weld drafftiau cynt o'r ddogfen, ac er bod y ddogfen derfynol yn edrych yn dra wahanol, buaswn i'n dweud, i'r drafftiau gwnaethom ni weld yn y broses o'u drafftio nhw a'u hysgrifennu nhw, mae ôl ein cynigion ni a'n hargymhellion ni ar y ddogfen, ac mae hynny'n mynd trwy ddadansoddiad ar hyn o bryd. Rwy'n credu ei fod e'n wir i ddweud, wrth bod amser wedi bod yn mynd ymlaen, fod gwell dealltwriaeth wedi datblygu efallai yn San Steffan o cweit pa mor gymhleth yw hyn, a'r berthynas sydd rhwng materion sydd wedi'u cadw nôl a materion datganoledig yn y maes hwn. O ran y cwestiwn penodol ar isadeiledd, mae'r ddogfen yn fras ar y testun hwn ar hyn o bryd. Ar y cyfan, ym mis Gorffennaf - y trydydd cam hwnnw yn y broses sy'n cael ei disgrifio yn y ddogfen - ym mis Gorffennaf mae'n debygol fydd angen yr isadeiledd ar y cyfryw. Mae'n bosib y bydd angen rhywfaint ohono fe cyn hynny ar gyfer rhyw fathau o gargo. Dyw e ddim yn disgrifio mewn manylder eto cwestiynau fel pa fath o isadeiledd, eu lleoliad nhw, eu costau nhw. Ond, mae hynny nawr yn destun trafod rhwng y Llywodraethau a'r porthladdoedd a llywodraeth leol ac ati. Felly, mae'r broses honno nawr wedi cychwyn. Fel rwy'n dweud, y targed efallai ar gyfer adeiladu rheini yw eu bod nhw'n gweithredu o ganol y flwyddyn nesaf, er bod dadansoddiad i weld os bydd angen rhyw elfen ohonyn nhw ynghynt.